|  |
| --- |
| **Forskrift om politivedtekt, Åsnes kommune, Hedmark.** |

|  |  |
| --- | --- |
| Dato |  |
| Publisert |  |
| Ikrafttredelse |  |
| Sist endret |  |
| Endrer | FOR-2003-07-01-855 |
| Gjelder for | Åsnes kommune, Innlandet. |
| Hjemmel |  |
| Kunngjort |  |
| Korttittel | Forskrift om politivedtekt, Åsnes |

**Kapitteloversikt:**

* [Kapittel I. Alminnelige bestemmelser (§§ 1 - 2)](https://lovdata.no/dokument/LF/forskrift/2003-07-01-855/KAPITTEL_1#KAPITTEL_1)
* [Kapittel II. Orden på offentlig sted (§§ 3 - 5)](https://lovdata.no/dokument/LF/forskrift/2003-07-01-855/KAPITTEL_2#KAPITTEL_2)
* [Kapittel III. Sikring av ferdselen (§§ 6 - 14)](https://lovdata.no/dokument/LF/forskrift/2003-07-01-855/KAPITTEL_3#KAPITTEL_3)
* [Kapittel IV. Renhold på offentlig sted (§§ 15 - 17)](https://lovdata.no/dokument/LF/forskrift/2003-07-01-855/KAPITTEL_4#KAPITTEL_4)
* [Kapittel V. Hindre tilgrising (§§ 18 - 19)](https://lovdata.no/dokument/LF/forskrift/2003-07-01-855/KAPITTEL_5#KAPITTEL_5)
* [Kapittel VI. Offentlige anlegg (§20)](https://lovdata.no/dokument/LF/forskrift/2003-07-01-855/KAPITTEL_6#KAPITTEL_6)
* [Kapittel VII. Dyr (§§ 21 - 23)](https://lovdata.no/dokument/LF/forskrift/2003-07-01-855/KAPITTEL_7#KAPITTEL_7)
* [Kapittel VIII. Arrangementer på offentlig sted mv. (§§ 24 - 25)](https://lovdata.no/dokument/LF/forskrift/2003-07-01-855/KAPITTEL_8#KAPITTEL_8)
* [Kapittel IX. Barn (§26)](https://lovdata.no/dokument/LF/forskrift/2003-07-01-855/KAPITTEL_9#KAPITTEL_9)
* [Kapittel X. Forskjellige bestemmelser (§§ 27 - 29)](https://lovdata.no/dokument/LF/forskrift/2003-07-01-855/KAPITTEL_10#KAPITTEL_10)

Fastsatt av Åsnes kommunestyre 16. desember 2002 med hjemmel i [lov av 4. august 1995 nr. 53](https://lovdata.no/lov/1995-08-04-53) om politiet (politiloven) [§ 14](https://lovdata.no/lov/1995-08-04-53/%C2%A714). Stadfestet av Politidirektoratet 1. juli 2003. Endret 31 des 2006 – se [lov 4 juli 2003 nr. 74 § 32](https://lovdata.no/lov/2003-07-04-74/%C2%A732).

**Kapittel I. Alminnelige bestemmelser**

**§ 1.*Offentlig sted***

Med offentlig sted forstås gate, vei, medregnet fortau, sti, park, torg, plass, bru, brygge, kai, strand, anlegg eller annet sted som er alminnelig beferdet eller bestemt for alminnelig ferdsel.

**§ 2.*Fester, bruker, leier eller bestyrer av hus eller grunn***

Plikter som i denne vedtekt er lagt på eier av hus eller grunn, hviler også på den som fester, bruker, leier eller bestyrer hus eller grunn.

**Kapittel II. Orden på offentlig sted**

**§ 3.*Ro og orden på offentlig sted***

På eller i umiddelbar nærhet av offentlig sted må ingen delta i oppløp, sammenstimling, eller lage støy eller bråk som forstyrrer den alminnelige orden eller ferdsel.

Samles mange mennesker ved inngangen til forsamlingslokale, sportsplass, utsalgssted, holdeplass e.l., skal de stille seg i kø og for øvrig rette seg etter de pålegg som politiet eller arrangøren gir for å opprettholde den alminnelige orden eller regulere ferdselen.

**§ 4.*Sang og musikk, reklame m.m.***

Den som på eller ut mot offentlig sted vil framføre sang eller musikk, stelle til oppvisning eller framvisning eller gjøre bruk av høyttaler, må sende melding til politiet.

Det samme gjelder den som på eller i nærheten av offentlig sted ønsker å dele ut eller spre opprop, annonser, reklame e.l., eller gjøre bruk av gående, kjørende eller flygende reklame.

**§ 5.*Farlig eller skremmende virksomhet***

På, ut over eller i umiddelbar nærhet av offentlig sted er det forbudt:

|  |  |
| --- | --- |
| 1. | å skyte med gevær eller annet skytevåpen eller med bue. |

|  |  |
| --- | --- |
| 2. | å brenne av krutt, fyrverkeri eller eksplosive stoffer uten politiets tillatelse. |

|  |  |
| --- | --- |
| 3. | å kaste eller slippe stein, snøball eller annet som kan være til skade eller ulempe for dem som ferdes der. |

**Kapittel III. Sikring av ferdselen**

**§ 6.*Hindringer***

På eller ut over offentlig sted er det forbudt å sette eller henge noe som kan være til hinder eller ulempe for ferdselen.

Markiser skal være festet så høyt at underkanten er minst 2,50 m over bakken.

**§ 7.*Sport, lek***

Politiet kan forby aking, bruk av rullebrett og annen form for sport, lek eller spill på bestemt offentlig sted når dette er påkrevet av hensyn til ferdselen eller den alminnelige orden.

**§ 8.*Avsperring av fortau mv.***

Er det påkrevet på grunn av byggearbeid e.l. at en gate, vei eller et annet offentlig sted blir helt eller delvis sperret for et begrenset tidsrom, må det på forhånd innhentes tillatelse fra politiet, som i tilfelle fastsetter nærmere vilkår.

**§ 9.*Sprengningsarbeid***

Sprengningsarbeid på eller i umiddelbar nærhet av offentlig sted skal på forhånd meldes til politiet, som kan påby særskilte sikkerhetstiltak.

**§ 10.*Diverse arbeid***

Oppføring, nedriving eller reparasjon av bygning, graving eller annet arbeid på eller ut mot offentlig sted som kan medføre fare for ferdselen, skal på forhånd meldes til politiet. Politiet kan bestemme hvorledes arbeidsstedet skal holdes avsperret og påby andre sikkerhetstiltak til vern for publikum.

**§ 11.*Vedlikehold av bygning mv.***

Ved vedlikehold av bygninger mv. på eller ut mot offentlig sted plikter ansvarshavende for arbeidet å sette opp avvisere som gjør det tydelig at ferdselen er forbundet med fare eller ulempe.

**§ 12.*Avvisere***

Når snø eller is truer med å falle fra hustak mot offentlig sted, skal eieren straks sette opp avvisere som gjør det tydelig at ferdselen er forbundet med fare eller ulempe og snarest sørge for at taket blir ryddet.

**§ 13.*Fjerning av sperrer***

Avsperringer, avvisere, stiger e.l. fjernes når det arbeid som er nevnt i [§ 9](https://lovdata.no/forskrift/2003-07-01-855/%C2%A79), [§ 10](https://lovdata.no/forskrift/2003-07-01-855/%C2%A710) og [§ 11](https://lovdata.no/forskrift/2003-07-01-855/%C2%A711) er utført eller den fare eller ulempe som er nevnt i [§ 12](https://lovdata.no/forskrift/2003-07-01-855/%C2%A712) ikke lenger er til stede.

**§ 14.*Ferdsel på islagt vann eller sjø***

Politiet kan av sikkerhetsgrunner forby eller gi regulerende bestemmelser for ferdselen på islagt vann eller sjø.

**Kapittel IV. Renhold på offentlig sted**

**§ 15.*Lys- og luftegraver m.m.***

Eier av hus eller grunn mot offentlig sted plikter å sørge for rengjøring av lys- og luftegraver i umiddelbar tilknytning til eiendommen.

Renholdet skal utføres slik at det blir til minst mulig ulempe.

Kummer og gatesluk må ved renhold ikke tilføres oppsop e.l.

**§ 16.*Takras***

Eier av hus eller grunn mot offentlig sted plikter etter takras å rydde fortauet utenfor eiendommen for snø og is.

**§ 17.*Vannavløp***

Eier av hus eller grunn mot offentlig sted skal sørge for at vannavløp i fortau, rennestein, grøft e.l. holdes åpne.

**Kapittel V. Hindre tilgrising**

**§ 18.*Hindre tilgrising o.l.***

På, ut over eller i umiddelbar nærhet av offentlig sted er det forbudt:

|  |  |
| --- | --- |
| 1. | å kaste glass, flasker, spiker, papir, tyggegummi, sigarettstumper, fruktskall eller annet avfall, |

|  |  |
| --- | --- |
| 2. | å grise til med maling, tusj, sprayprodukter e.l. på enhver overflate mot offentlig sted, herunder på eller ved bygning, gate, vei, park, anlegg, innretninger og transportmidler, |

|  |  |
| --- | --- |
| 3. | å henge opp kunngjøringer, plakater, e.l. uten politiets tillatelse. |

Dette gjelder ikke oppslag på tavler e.l. som er godkjent av kommunen til slikt bruk, eller oppslag på eiendom om forhold som bare vedkommer eiendommen eller næringsvirksomheten til dem som bor der.

Det er forbudt å rive, skade eller skjemme oppslag som er lovlig satt opp.

Oppslag skal fjernes når de er foreldet.

|  |  |
| --- | --- |
| 4. | å urinere. |

**§ 19.*Avfall***

Den som driver salg fra portrom, kiosk e.l., eller driver annen lignende næringsvirksomhet på eller ut mot offentlig sted, skal sørge for at området ikke skjemmes eller tilsmusses av virksomheten, og plikter å sørge for at det blir satt opp et tilstrekkelig antall kurver for papir og avfall.

Den som arrangerer tilstelning på offentlig sted, skal sørge for at papir og annet avfall blir fjernet etter arrangementet.

**Kapittel VI. Offentlige anlegg**

**§ 20.*Kirkegård***

På kirkegård er det forbudt å sykle og ake, bruke rullebrett eller å drive sport, lek eller annet som ikke sømmer seg der.

|  |  |
| --- | --- |
| 0 | Endret 31 des 2006 – se [lov 4 juli 2003 nr. 74 § 32](https://lovdata.no/lov/2003-07-04-74/%C2%A732), jf. [lov 4 aug 1995 nr. 53 § 14](https://lovdata.no/lov/1995-08-04-53/%C2%A714) første ledd nr. 1 2. punktum. |

**Kapittel VII. Dyr**

**§ 21.*Husdyr m.m.***

Det er forbudt å la hest, storfe, sau eller geit gå løs på eller ved offentlig sted uten forsvarlig tilsyn. Unntatt herfra er uinnhegnet offentlig vei som går gjennom lovlig beitemark, hvor hest, storfe mv. kan beite.

Sirkusdyr eller ville dyr må ikke føres på offentlig sted uten politiets tillatelse.

**§ 22.*(Opphevet)***

|  |  |
| --- | --- |
| 0 | Opphevet 31 des 2006 – se [lov 4 juli 2003 nr. 74 § 32](https://lovdata.no/lov/2003-07-04-74/%C2%A732), jf. [lov 4 aug 1995 nr. 53 § 14](https://lovdata.no/lov/1995-08-04-53/%C2%A714) første ledd nr. 1 2. punktum. |

**§ 23.*(Opphevet)***

|  |  |
| --- | --- |
| 0 | Opphevet 31 des 2006 – se [lov 4 juli 2003 nr. 74 § 32](https://lovdata.no/lov/2003-07-04-74/%C2%A732), jf. [lov 4 aug 1995 nr. 53 § 14](https://lovdata.no/lov/1995-08-04-53/%C2%A714) første ledd nr. 1 2. punktum. |

**Kapittel VIII. Arrangementer på offentlig sted mv.**

**§ 24.*Søknadsplikt for arrangement på offentlig sted***

Den som på offentlig sted vil holde arrangement som overveiende er av underholdningsmessig, kunstnerisk, selskapelig eller kommersiell art, og som har et omfang som åpenbart vil medføre behov for betydelige ferdselsreguleringer eller vakthold, må innen en frist som politiet setter søke om dette. Dette gjelder også for biltreff og StreetMeet.

[Politilovens § 11](https://lovdata.no/lov/1995-08-04-53/%C2%A711) får tilsvarende anvendelse.

**§ 25.*Meldeplikt for allment tilgjengelige arrangement utenfor offentlig sted m.m.***

Den som vil holde et arrangement som er allment tilgjengelig, må sende melding i god tid til politiet selv om arrangementet ikke skjer på offentlig sted, når dets art eller størrelse gjør det sannsynlig at politioppsyn blir nødvendig av hensyn til ro og orden eller avvikling av trafikken.

Meldeplikten gjelder også sammenkomst med dans eller annen tilstelning av overveiende selskapelig eller underholdende art for medlemmer av en forening eller lignende sammenslutning.

[Politilovens § 11](https://lovdata.no/lov/1995-08-04-53/%C2%A711) gjelder tilsvarende.

**Kapittel IX. Barn**

**§ 26.*Offentlig dans e.l.***

Barn under 15 år har ikke adgang til offentlig dans eller lignende allment tilgjengelig tilstelning uten i følge med foreldre eller andre foresatte.

**Kapittel X. Forskjellige bestemmelser**

**§ 27.*Pliktforsømmelse***

Unnlater noen å utføre det vedkommende har plikt til etter vedtekten eller pålegg gitt med hjemmel i vedtekten, kan politiet la det utføre på vedkommendes bekostning.

**§ 28.*Straff***

Overtredelser av vedtekten eller pålegg gitt i medhold av vedtekten, straffes etter [politiloven § 30](https://lovdata.no/lov/1995-08-04-53/%C2%A730) nr. 4, hvis ikke forholdet går inn under en strengere straffebestemmelse.

**§ 29.*Ikrafttreden***

Denne vedtekt trer i kraft 1 måned etter at den er stadfestet av Politidirektoratet. Fra samme tid oppheves forskrift av 1. juli 2003 nr. 855. , om politivedtekt, Åsnes kommune, Hedmark.